# **REPUBLIKA HRVATSKA**

**ZAGREBAČKA ŽUPANIJA**

**OPĆINA KRIŽ**

**OPĆINSKO VIJEĆE**

# **Z A P I S N I K**

**S 3. SJEDNICE OPĆINSKOG VIJEĆA**

**OPĆINE KRIŽ**

**(Sjednica održana 08. rujna 2025. godine)**

Z A P I S N I K

s 3. sjednice Općinskog vijeća Općine Križ održane dana 08. rujna 2025. godine, s početkom u 17,01 sati u prostoriji (vijećnici) u sjedištu općinske uprave Općine Križ u Križu.

**Nazočni članovi Općinskog vijeća**: Vlasta Crnković, Jasenka Gotić, Zlatko Hrastić,

Tina Matanić, Marina Meštrović, Nataša Nižetić- Šiletić,

Dubravko Poje, Blaž Prcela i Željko Zimić

**Nenazočni članovi Općinskog vijeća:** Romeo Hat, Robert Magdić, Matea Kostanarević i

Miroslav Pranjić

**Ostali nazočni**: - Općinski načelnik Općine Križ: Marko Magdić

- pročelnica Jedinstvenog upravnog odjela: Lidija Radošević

- viša stručna suradnica za informiranje i opće poslove:

Maja Dundović Pleša

- viši stručni suradnik za komunalno gospodarstvo: Žarko Gambiroža

- viša stručna suradnica za javnu nabavu i natječaje: Marija Vuksan

- ravnateljica DV Križić-kružić Križ: Marija Dukarić

- ravnateljica Knjižnice i čitaonice Križ: Sandra Crnković

- administrativna tajnica: Đurđica Kain

- tehničar Obiteljskog radija Ivanić: Zvonimir Geiger

- novinarka Obiteljskog radija Ivanić: Ana Tomašić

**Zapisničar**: Đurđica Kain

- Sjednici je u trenutku otvaranja bilo nazočno **9** **članova** Općinskog vijeća.

- Sjednica je javno prenošena u programu Obiteljskog radio Ivanića.

Predsjednik je pozdravio sve nazočne i otvorio 3. sjednicu Općinskog vijeća u 17,01 sati.

Konstatirao je da je sjednici nazočno **9 članova** Općinskog vijeća od sveukupno 13 članova te da postoji kvorum za pravovaljano održavanje sjednice.

Prije utvrđivanja dnevnog reda, predsjednik je dao na usvajanje Zapisnik s 2. sjednice Općinskog vijeća.

Primjedaba na isti zapisnik nije bilo te je provedeno glasovanje, nakon čega je predsjednik konstatirao da je **jednoglasno** usvojen **Zapisnik s 2. sjednice** Općinskog vijeća;

Nakon usvajanja navedenog Zapisnika, predsjednik je iznio prijedlog dnevnog reda iz Saziva sjednice.

Provedeno je potom glasovanje članova Općinskog vijeća o prijedlogu dnevnog reda, na temelju kojega je predsjednik konstatirao da je **jednoglasno** utvrđen slijedeći

DNEVNI RED:

1.Aktualni sat.

2. Podnošenje Izvješća o radu Općinskog načelnika Općine Križ za razdoblje siječanj - lipanj 2025. godine.

3. Razmatranje prijedloga i donošenje Polugodišnjeg izvještaja o izvršenju Proračuna Općine Križ za prvo polugodište 2025. godine.

4. Informacija o Polugodišnjem izvještaju o izvršenju Financijskog plana Dječjeg vrtića Križić-kružić Križ za prvo polugodište 2025. godine.

5. Informacija o Polugodišnjem izvještaju o izvršenju Financijskog plana Knjižnice i čitaonice Križ za prvo polugodište 2025. godine.

6. Razmatranje prijedloga i donošenje Odluke o donošenju Akcijskog plana energetski održivog razvoja i prilagodbe klimatskim promjenama SECAP Općine Križ.

7. Razmatranje prijedloga i donošenje Odluke o dodjeli Priznanja Općine Križ „14. rujan“.

-2-

8. Razmatranje prijedloga i donošenje Odluke o kapitalnoj pomoći trgovačkom društvu Poduzetnička zona Križ d.o.o. Križ za izgradnju komunalnog gospodarskog dvorišta u Križu.

9. Razmatranje prijedloga i donošenje Zaključka o izdvajanju novčanih sredstava za radove izgradnje autobusne stanice kod školske sportske dvorane u Križu.

10. Razmatranje prijedloga i donošenje Zaključka o izdvajanju novčanih sredstava za izgradnju dječjeg igrališta u sportskom parku  u Križu.

Rad po utvrđenom dnevnom redu.

**Točka 1.**

Općinski načelnik je nazočne informirao o aktivnostima i aktualnim događanjima u vremenu između zadnje održane i ove sjednice Općinskog vijeća:

- Izgrađeno je novo dječje igralište na Sportskom parku u Križu, a sve u sklopu projekta rekonstrukcije Sportskog parka. Ukupna vrijednost izvedenih radova je =66.810,13 EUR-a, od čega je =55.000,00 EUR-a sufinancirano EU sredstvima, koja su realizirana zahvaljujući prijavi na natječaj LAG-a „Moslavina“, namijenjen poboljšanju životnih uvjeta u lokalnoj sredini;

- Završeno je uređenje dječjeg igrališta kraj objekta Dječjeg vrtića u Školskoj ulici u Križu, a u tijeku su i aktivnosti za početak radova na uređenju i opremanju dječjeg igrališta u Bunjanima;  
 - Otpočeli su radovi na izgradnji nove autobusne stanice ispod školske sportske dvorane u Križu;   
 - Nakon što je protekle godine EU sredstvima obnovljen Društveni dom u Obedišću, kao i garažni prostor DVD-a Obedišće, na zahtjev i inicijativu članova i rukovodstva DVD-a Obedišće, izvršeno je opremanje i uređenje prostora novog dječjeg igrališta. Općina Križ je izvršila postupak nabave sprava te svega ostalog potrebnog materijala i opreme, a članovi DVD-a, roditelji i mještani Obedišća, samoinicijativno su se uključili i dali svoj doprinos izgradnji i uređenju prostora dječjeg igrališta;

- Izgradnja spremišta - Društvenog doma u Širincu u završnoj je fazi, u kojoj je u tijeku izrada fasade i unutarnje uređenje;

- U pripremi je otvaranje postupka nabave za projekt izgradnje Društvenog doma u Gornjem Prnjarovcu;

- Uređeno je parkiralište preko puta Društvenog doma u Bunjanima, s postavljanjem nadstrešnice na ulazu u objekt doma. Ukupna vrijednost svih izvedenih radova je cca =20.000,00 EUR-a;

- Nabavljene su nove parkovne klupe, namijenjene uređenju javnih površina na području Općine Križ. Dio klupa je već postavljen kod Doma zdravlja u Križu i na novouređenom dječjem igralištu u Obedišću;

- Počeo je postupak izgradnje komunalnog dvorišta trgovačkog društva Poduzetnička zona Križ d.o.o. Križ, uz ishođenje potrebnih dozvola, radove uređenja parcele te sve potrebne prateće nabave;

- U tijeku je izgradnja novog objekta Dječjeg vrtića Križić-kružić, Križ u Ulici Josipa Čopora, uz matični objekt. Radovi teku prema predviđenoj dinamici, a sadašnji, mali polaznici Dječjeg vrtića Križić-kružić, položili su zajedno s Općinskim načelnikom Općine Križ vremensku kapsulu sa svojim porukama i crtežima, za neke nove, buduće generacije vrtićanaca;

- Odlukom Župana Zagrebačke županije mijenja se Odluka o  rasporedu radnog vremena i uredovnim danima upravnih tijela Zagrebačke županije. Tako i Matični ured u Križu, s pripadajućim matičnim područjem Križ, ureduje od 1. rujna 2025. godine jednom tjedno i to petkom, u uredovnom vremenu od 7 – 13,30 sati;

- Vezano uz aktivnosti izgradnje dvokolosječne pruge Dugo Selo-Novska i izvlaštenja vlasnika preko čijih nekretnina će prolaziti navedena dionica, objavljen je oglas vezan uz plaćanje naknade za izvlaštenje vlasnicima zemljišta u koridoru i trasi nove pruge. Izdana je

-3-

Lokacijska dozvola, za čitav zahvat rekonstrukcije postojećeg i izgradnje drugog kolosijeka željezničke pruge Dugo Selo – Novska, glavni projekti su već duže vrijeme izrađeni. S obzirom da radovi zahvata u cjelini iziskuju ishođenje više građevinskih dozvola, od kojih je 30 već izdano, trenutno je u postupku ishođenje preostalog dijela građevinskih dozvola. Za cijeli projekt provedena je javna nabava te se očekuje odluka o odabiru izvođača. Predvidivi rok izvođenja radova na ovom projektu je 5 godina;

- Na temelju Odluke Župana Zagrebačke županije o proglašenju prirodne nepogode suše za područje Općine Križ, Općinsko povjerenstvo za procjenu šteta od prirodnih nepogoda Općine Križ zaprimilo je prijave šteta 82 oštećenika;

- Planirani program obilježavanja Dana Općine Križ, zbog nepovoljnih vremenskih prilika održan je u izmijenjenim terminima, ali načelno, planirani sadržaj programa je realiziran angažmanom i doprinosom sudionika, kojima se Općinski načelnika iskreno zahvalio na sudjelovanju i obolu kojega su dali u obilježavanju Dana Općine Križ;

- Započela je nova pedagoška i školska godina.Od ukupno 210 polaznika Dječjeg vrtića Križić-kružić Križ, upisano je 45 novih polaznika, a 11-ero djece još je na listi čekanja. U prvi razred Osnovne škole Milke Trnine Križ upisano je 51 dijete, a u prvi razred Opće gimnazije Srednje škole Ivan Švear Ivanić-Grad, Izdvojenu lokaciju Križ, upisano je 13 gimnazijalaca;

- Sukladno Odluci o potporama u obrazovanju, Općina Križ je krenula u njezinu realizaciju i po prvi puta pokrenula postupaksufinanciranja smještaja i prehrane učenika srednjih škola u učeničkim domovima.

**Točka 2.**

Sukladno odredbama Zakona o lokalnoj i područnoj (regionalnoj) samoupravi i Statuta Općine Križ, Općinski načelnik je podnio Izvješće o radu Općinskog načelnika Općine Križ za razdoblje siječanj - lipanj 2025. godine.

U okviru propisanog djelokruga i nadležnosti, na temelju mjerodavnih propisa i povjerenih ovlasti, Općinski načelnik donio je značajan broj akata, utvrdio prijedloge akata za raspravu i donošenje od strane predstavničkog tijela Općine Križ, uz izvršavanje i realizaciju donesenih odluka i zaključaka. Obnašanje izvršne vlasti, u promatranom razdoblju, obuhvatilo je i usmjeravanje i nadziranje rada Jedinstvenog upravnog odjela u okviru samoupravnog djelokruga, upravljanje nekretninama i pokretninama u vlasništvu Općine Križ, upravljanje prihodima i rashodima, a sve u skladu s mjerodavnim zakonima i Statutom Općine Križ.

U izvještajnom razdoblju održano je ukupno 5sjednica Općinskog vijeća Općine Križ od kojih je jedna bila konstituirajuća.

Kroz sve raspoložive oblike komunikacije, a u postupku realizacije određenih projekata ili pak pripreme nadolazećih, a sve u cilju podizanja kvalitete življenja i poboljšanja standarda na području Općine Križa, ostvarivani su kontakti s tijelima državne uprave, trgovačkim društvima, poduzetnicima, poljoprivrednicima, gospodarstvenicima kao i građanima.

Članovi Općinskog vijeća ovom su prilikom informirani o komunalnim i infrastrukturnim projektima na području Općine Križ po fazama realizacije, o intenziviranim prijavama projekata na javne pozive i natječaje te rezultatima prijava, s ostvarenim iznosima sufinanciranja.

Nadalje, predmetnim Izvješćem obuhvaćeni su podaci o izdvajanjima iz Proračuna Općine Križ s prikazom aktivnosti po određenim djelatnostima, iskazom konkretnih mjera i radnji u okviru održavanja ili izgradnje komunalne infrastrukture, zaštite okoliša i prirode, gospodarstva, poljoprivrede, socijalne i zdravstvene skrbi, obrazovanja, kulture, demografije te javnosti rada Općinskog načelnika i općinske uprave Općine Križ.

Nakon iznesenog, predsjednik je konstatirao da je Općinskom vijeću podnesenoIzvješće o radu Općinskog načelnika Općine Križ za razdoblje siječanj - lipanj 2025. godine te je isto primljeno na znanje.

-4-

**Točka 3.**

Općinski načelnik je sukladno obvezi po odredbama Zakona o proračunu i Pravilnika o polugodišnjem i godišnjem izvještaju, podnio Općinskom vijeću prijedlog Polugodišnjeg izvještaja o izvršenju Proračuna Općine Križ za prvo polugodište 2025. godine.

Konstatirao je da je financiranje javnih rashoda na području Općine Križ u prvom polugodištu 2025. godine izvršeno temeljem Proračuna Općine Križ za 2025. godinu i projekcija za 2026. i 2027. godinu, donijetog u visini =18.975.600,00 EUR-a.

Nadalje, izvijestio je da Polugodišnji izvještaj o izvršenju Proračuna Općine Križ za 2025. godinu sadrži:

- PRIHODE I PRIMITKE ostvarene u ukupnom iznosu od =2.835.038,06 EUR-a, sve raščlanjeno i prikazano prema vrsti prihoda i postotku realizacije u odnosu na Godišnji plan;

- RASHODE I IZDATKE izvršene u ukupnom iznosu od =4.047.347,83 EUR-a, prikazano prema organizacijskoj klasifikaciji i postotku izvršenja u odnosu na planirani iznos.

Također je konstatirao da MANJAK PRIHODA I PRIMITAKA u promatranom razdoblju iznosi =1.212.309,77 EUR-a.

Dodavši utvrđenom manjku prihoda i primitaka za obračunsko razdoblje, preneseni višak prihoda iz 2024. godine u iznosu =1.967.889,89 EUR-a, raspoloživ višak prihoda i primitaka u slijedećem razdoblju iznosi =755.580,12 EUR-a.

Stanje novčanih sredstava na dan 30. lipnja 2025. godine iznosilo je =765.968,12 EUR-a, uz mogućnost korištenja dozvoljenog prekoračenja po poslovnom računu.

Članica Općinskog vijeća Općine Križ u svojstvu predsjednice Odbora za financije i proračun VLASTA CRNKOVIĆ izvijestila je da je prijedlog akta razmatran na sjednici ovog radnog tijela nakon čega je jednoglasno utvrđeno davanje pozitivnog mišljenja na prijedlog akta.

Bez učešća u otvorenoj raspravi, ista je zaključena, provedeno je glasovanje na temelju kojega je predsjednik konstatirao da je **jednoglasno** donesen

**Polugodišnji izvještaj o izvršenju Proračuna Općine Križ za prvo polugodište 2025. godine.**

Polugodišnji izvještaj prileži Zapisniku i čini njegov sastavni dio.

**Točka 4.**

Članovi Općinskog vijeća upoznati su s Polugodišnjim izvještajem o izvršenju Financijskog plana Dječjeg vrtića Križić-kružić Križ za prvo polugodište 2025. godine, o čemu nije bilo iznijetih primjedaba ili postavljenih pitanja.

Stoga je predsjednik konstatirao da je Općinsko vijeće primilo na znanje podnesene Informacije o Polugodišnjem izvještaju o izvršenju Financijskog plana Dječjeg vrtića Križić-kružić Križ za prvo polugodište 2025. godine.

**Točka 5.**

Članovima Općinskog vijeća Općine Križ u elektroničkom je obliku dostavljen Polugodišnji izvještaj o izvršenju Financijskog plana Knjižnice i čitaonice Križ za prvo polugodište 2025. godine, o kojem je otvorena i potom zaključena rasprava, budući da učesnika u istoj nije bilo.

Predsjednik je potom konstatirao da je Općinsko vijeće primilo na znanje podnesene Informacije o Polugodišnjem izvještaju o izvršenju Financijskog plana Knjižnice i čitaonice Križ za prvo polugodište 2025. godine.

-5-

**Točka 6.**

Prijedlog Odluke o donošenju Akcijskog plana energetski održivog razvoja i prilagodbe klimatskim promjenama SECAP Općine Križ, obrazložila je viša stručna suradnica za javnu nabavu i natječaje MARIJA VUKSAN.

Pojasnila je da je riječ o strateškom dokumentu koji sadrži smjernice vezane uz planiranje i provedbu mjera energetske učinkovitosti i za ublažavanje utjecaja na klimatske promjene, a koji će služiti kao podloga za mogućnost pristupanja EU projektima i javnim pozivima.

Provedeno je savjetovanje s javnošću, u kojem nije zaprimljena niti jedna sugestija, prijedlog ili komentar.

Budući da učesnika u raspravi nije bilo, ista je zaključena nakon čega je predsjednik konstatirao da je **jednoglasno** donesena

**Odluka o donošenju Akcijskog plana energetski održivog razvoja i prilagodbe klimatskim promjenama SECAP Općine Križ**

Odluka prileži Zapisniku i čini njegov sastavni dio.

**Točka 7.**

Viša stručna suradnica za informiranje i opće poslove MAJA DUNDOVIĆ PLEŠA, iznijela je članovima Općinskog vijeća sadržaj prijedloga Odluke o dodjeli Priznanja Općine Križ „14. rujan“.

Izvijestila je da su u zadanom roku za dostavu prijedloga zaprimljena dva prijedloga i obim prijedlozima predložena je dodjela Priznanja posmrtno Goranu Špoljariću, u znak javnog priznanja i zahvalnosti za uspjehe i iznimne doprinose od osobitog značenja u promicanju imena i ugleda Općine Križ.

Budući da učesnika u raspravi nije bilo, ista je zaključena nakon čega je predsjednik konstatirao da je **jednoglasno** donesena

**Odluka o dodjeli Priznanja Općine Križ „14. rujan“.**

Odluka prileži Zapisniku i čini njegov sastavni dio.

**Točka 8.**

Viši stručni suradnik za komunalno gospodarstvo ŽARKO GAMBIROŽA, obrazložio je nazočnima prijedlog Odluke o kapitalnoj pomoći trgovačkom društvu Poduzetnička zona Križ d.o.o. Križ za izgradnju komunalnog gospodarskog dvorišta u Križu.

Ukratko je pojasnio da je za predmetnu izgradnju izrađen Glavni projekt te je ishođena Građevinska dozvola, a sve u svrhu potrebe preseljenja operative trgovačkog društva Poduzetnička zona Križ d.o.o. Križ na novu lokaciju.

Za opisane potrebe, iz Proračuna Općine Križ, donošenjem predložene Odluke bila bi odobrena kapitalna pomoć trgovačkom društvu Poduzetnička zona Križ d.o.o. Križ u iznosu do=350.000,00 EUR-a.

Rasprave nije bilo, ista je potom zaključena slijedom čega je predsjednik konstatirao da je **jednoglasno** donesena

**Odluka o kapitalnoj pomoći trgovačkom društvu Poduzetnička zona Križ d.o.o. Križ za izgradnju komunalnog gospodarskog dvorišta u Križu.**

Odluka prileži Zapisniku i čini njegov sastavni dio.

-6-

**Točka 9.**

Prijedlog Zaključka o izdvajanju novčanih sredstava za radove izgradnje autobusne stanice kod školske sportske dvorane u Križu, obrazložio je viši stručni suradnik za komunalno gospodarstvo ŽARKO GAMBIROŽA.

Izvijestio je da je po provedenom postupku javne nabave, za izvođenje predmetnih radova odabrano trgovačko društvo KLOŠTAR GRADNJA d.o.o., Kloštar Ivanić, kojem je za izvođenje radova izgradnje potrebno izdvojiti iznos od =177.695,00 EUR-a, s PDV-om.

Nakon otvorene i potom zaključene rasprave, predsjednik je konstatirao da je **jednoglasno** donesen

**Zaključak o izdvajanju novčanih sredstava za radove izgradnje autobusne stanice kod školske sportske dvorane u Križu**

Zaključak prileži Zapisniku i čini njegov sastavni dio.

**Točka 10.**

Viša stručna suradnica za javnu nabavu i natječaje MARIJA VUKSAN, obrazložila je prijedlog Zaključka o izdvajanju novčanih sredstava za izgradnju dječjeg igrališta u sportskom parku  u Križu, kojim se za plaćanje radova izgradnje igrališta, odobrava izdvajanje novčanih sredstava trgovačkom društvu PARK LIFE d.o.o. iz Ivanić-Grada u iznosu od =74.289,88 EUR-a, s PDV-om.

Rasprave nije bilo, ista je zaključena te je predsjednik konstatirao da je **jednoglasno** donesen

**Zaključak o izdvajanju novčanih sredstava za izgradnju dječjeg igrališta u sportskom parku  u Križu**

Zaključak prileži Zapisniku i čini njegov sastavni dio.

Predsjednik je konstatirao da je u potpunosti iscrpljen dnevni red 3. sjednice, koju je zaključio u 17,38 sati.

ZAPISNIČAR: PREDSJEDNIK

Đurđica Kain OPĆINSKOG VIJEĆA OPĆINE KRIŽ:

Zlatko Hrastić